Pa en sy 2-jarige dood in bendeskietery | Netwerk24
Deur Warda Meyer 04 Junie 2020 10:58
Mogamat Johnson en sy seun, Zhario, is in Tolbosstraat geskiet terwyl hulle na die plaaslike spazawinkel gestap het.
Kapt. Frederick van Wyk het bevestig dat die polisie die dubbele moord ondersoek.
"Die polisie is omstreeks 19:15 na die toneel uitgeroep waar 'n 32-jarige man doodgeskiet en 'n tweejarige seun gewond is. Die omstandighede word ondersoek."
Van Wyk sê die beseerde seun is na 'n nabygeleë hospitaal gebring.
Mogamat Johnson en sy tweejarige seun Zhario.
"Die verdagtes het weggekom en word steeds gesoek."
Die seuntjie is na die Vangaurd-hospitaal gebring en later na die Rooi Kruis-kinderhospitaal oorgeplaas. Hy is egter Donderdagoggend dood.
Angus McKenzie, wyksraadslid van Bonteheuwel, het die dubbele moord skerp veroordeel en 'n beroep op die polisie gedoen om die moordenaars so gou moontlik agter tralies te sit.
McKenzie sê die slagoffers het geen bande met bendes gehad of met die voortslepende geweld wat die gemeenskap teister nie.
"Dit is eenvoudig net onaanvaarbaar dat so baie van die moorde en verbyryskieterye nooit opgelos of vervolg word nie. Die polisie het 'n verantwoordelikheid om die misdadigers agter tralies te kry en ons gemeenskap te beveilig," sê McKenzie.
Intussen is mense in Bonteheuwel in rou ná die voorval. Inwoners het op sosiale media hul medelye met die familie uitgespreek en uitgevaar teen die misdadigers wat dood en paniek in die woonbuurt saai en daarmee wegkom.
Daar was Donderdag 'n verhoogde teenwoordigheid van wetstoepassers in die gebied waar bendeskietery steeds voortduur.
Die polisie het mense met inligting oor die skietvoorval versoek om hulle Stop Misdaad-nommer by 08600 10111 te kontak.